Tuisblymammas en depressie - WelstandWelstand
Tuis / Advies / Tuisblymammas en depressie
Dit is baie mammas se grootste droom om by die huis te bly met hulle kinders, en geen nuwe woord of mylpaal mis te loop nie. Dit is egter nie altyd so lieflik soos wat dit klink nie. Om 'n voltydse mamma te wees, is harde werk. Dit is wesenlik net soos 'n werk van 9 tot 5, behalwe dat die werksure net nooit eindig nie. Soos enige werk het dit voordele en nadele, en een van die nadele is ongelukkig dat baie ma's sukkel met depressie wanneer hulle 'n voltydse ouer is.
Dit is heeltemal te verstane, want dit is 'n werk waar bevrediging nie maklik kom nie. Jy maak skoon en vee af en tel op, net om weer van voor af te begin met dieselfde take. Jou kindjie is baie lief vir jou, maar gee jou nie een oomblik se privaatheid nie, en sal ook nie oplet wanneer jy mooi aantrek of jou hare gekleur het nie. Jy kan maklik soos 'n mislukking voel wanneer jy nie resultate sien nie (jy kan hoop om oor 20 jaar resultate te sien).
Ander redes vir hierdie depressie is dat mammas hulself met ander ouers vergelyk, veral op sosiale media. Dan is daar is ook die nimmereindigende lys van dinge wat nog gedoen moet word. Kritiese familielede en vriende dra ook tot negatiewe gedagtes en emosies by. Finansiële druk kom in baie gesinne voor wat op 'n enkele inkomste moet oorleef, en dit kan depressie vererger. Daarby het 'n nuwe mamma dikwels ook 'n negatiewe selfbeeld as gevolg van veranderinge in die ma se liggaam ná die baba se geboorte.
Dit is belangrik dat elke mamma haarself versorg. Reik uit na vriendinne, en moenie skaam wees om hulp te vra nie. Jy het tyd alleen nodig, selfs al is dit net sodat jy vir 'n paar ure onverstoord kan slaap. Laat 'n vriendin jou kinders vir 'n middag oppas elke week, en jy kan dieselfde vir haar doen op 'n ander dag.
Moenie al jou stokperdjies laat vaar en al jou tyd aan jou kinders afstaan nie. Hulle het nodig om te sien dat jy jouself as waardevol ag sodat hulle dieselfde kan doen. Lees 'n boek of doen naaldwerk; doen iets wat jy geniet.
Oefen gereeld. Daar is min dinge wat 'n mens so goed laat voel soos oefening. Eet ook gereeld en gesond. 'n Honger mamma is nie altyd baie gelukkig en geduldig nie.
Bly weg van sosiale media. Jy het nie nodig om jouself met ander te vergelyk en sodoende net slegter oor jouself te voel nie.
Sluit by 'n mammas-groep aan. Jy sal verras wees om te sien hoeveel ma's met dieselfde gevoelens worstel.
Hou op om skuldig te voel. Jy mag maar sukkel en soms ongelukkig voel. Dit beteken nie dat jy 'n mislukking is nie. Jy ervaar negatiewe emosies sodat jy agter die oorsaak daarvan kan kom. Pas selfsorg toe om hierdie emosies te oorkom.
Kry professionele hulp. Indien jy voel dat jy vir niks kans sien nie, aan selfdood begin dink, geïrriteerd en buierig is, gewigs- of slaapveranderinge ervaar, en voortdurend oorweldig voel, is dit belangrik dat jy dadelik 'n afspraak met jou dokter of sielkundige maak. Daar is hulp; jy hoef nie alleen voort te worstel nie.
In-home Counseling: https://www.inhomecounselingforseniors.com/causes-stay-at-home-mom-depression/
WebMD: https://blogs.webmd.com/mental-health/20190923/7-shoulds-that-feed-stay-at-home-mom-depression